PRANEŠIMAS ŽINIASKLAIDAI
2025 m. rugsėjo 26 d.

**Kaip studentaujant nepritrūkti pinigų: ekspertė dalinasi patarimais**

**Prasidėjus mokslo metams daugelis studentų susiduria su klausimu, kaip gyventi turint itin ribotą biudžetą ir nepritrūkti pinigų nei kasdienėms išlaidoms, nei netikėtoms situacijoms. Patarimais, kaip planuoti savo finansus, kad jų užtektų visiems studentiško gyvenimo poreikiams, dalijasi „Luminor“ banko kasdienės bankininkystės vadovė Aušrinė Mincienė.**

**Apsibrėžkite biudžetą**

Planuodami savo išlaidas ir santaupas studijų metu pradėkite nuo biudžeto. Jo laikantis bus paprasčiau numatyti, kiek pinigų lieka pramogoms ir kitiems nebūtiniesiems poreikiams, o kartu išvengsite nemalonių staigmenų mėnesio pabaigoje.

„Nusistatykite, kiek išleidžiate būtinosioms išlaidoms, t. y., maistui, būstui, transportui ir stebėkite net smulkias kasdienes išlaidas, kadangi pastarosios dažnai susideda į didesnes sumas, nei gali pasirodyti. Taip pat, peržiūrėkite filmų, serialų, muzikos bei kitų platformų prenumeratas, kuriomis beveik nesinaudojate, ir jų atsisakykite. Net keli eurai per mėnesį po metų gali reikšti nemenkas sutaupytas sumas“, – teigia A. Mincienė.

Pasak ekspertės, paprastas būdas planuoti biudžetą – vadovautis 50:30:20 taisykle. Tai reiškia, kad 50 proc. pajamų turite skirti būtiniausioms išlaidoms, 30 proc. – pramogoms ar norams, o likę 20 proc. keliauja į santaupas.

„Tokia proporcija padeda išlaikyti balansą tarp dabartinių poreikių ir ateities finansinio saugumo. Vis dėlto, jei pradžioje santaupoms atrodo per daug skirti net 20 proc., galite pradėti nuo mažesnės sumos, svarbiausia – ugdyti taupymo įprotį“, – sako „Luminor“ banko ekspertė.

Be to, bent dalį sutaupytų pinigų kas mėnesį pravers atsidėti finansinei pagalvei. Anot A. Mincienės, ji suteiks finansinio saugumo nutikus netikėtumams, pavyzdžiui, sugedus kompiuteriui ar prireikus papildomų lėšų sveikatos išlaidoms.

**Naudokitės studentiškomis privilegijomis**

Taip pat, ekspertė ragina ir naudotis visomis galimybėmis, kurias suteikia studento pažymėjimas. Tai gali būti nuolaidos transportui, knygoms, kavinei ar net kelionėms.

„Prieš įsigydami prekes ar paslaugas nepamirškite pasidomėti, ar joms netaikomi specialūs pasiūlymai – tam dažnai pakanka kelių paspaudimų telefone. Pavyzdžiui, studentai dažnai gali gauti pigesnius kino bilietus, nuolaidas sporto klubų abonementams, kelionėms viešuoju transportu ar net skrydžiams lėktuvu. Tokios lengvatos kas mėnesį leidžia sutaupyti dešimtis ar net šimtus eurų“, – sako A. Mincienė.

Skirkite ir laiko išsiaiškinti, kokias lengvatas siūlo jūsų bankas. Pasak ekspertės, jauni žmonės kartais permoka už paslaugas vien todėl, kad nepasidomi alternatyvomis. Tačiau kai kurie bankai gali pasiūlyti mažesnius paslaugų mokesčius ar palankesnes indėlių bei kreditinių kortelių galimybes ir taip palengvinti studentišką gyvenimą.

**Imkitės papildomų veiklų**

Galiausiai, neturėdami ilgalaikių finansinių įsipareigojimų, galite apsvarstyti veiklas, kurios leistų papildomai užsidirbti.

„Įprastai jaunuoliai renkasi dirbti laisvai samdomą darbą, kurti internetinį verslą, teikti įvairias paslaugas (pavyzdžiui, asistento, rašytojo, vaizdo klipų montuotojo ar pan.). Tokios veiklos padeda ne tik užsidirbti papildomai, laisviau formuoti savo gyvenimo būdą, bet ir suteikia naudingos patirties, kuri ateityje pravers profesinėje srityje“, – teigia ekspertė.

Atsakingai valdydami pinigus studijų metu galite ne tik sutaupyti, bet ir įgyti svarbių įgūdžių, kurie pravers visą gyvenimą. Tai leidžia ramiau susitelkti į studijas ir suteiks didesnį finansinį saugumą ateityje, apibendrina ekspertė.

**Apie „Luminor“:**

„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite [čia](https://luminor.ee/investors#financial-calendar).

**Daugiau informacijos:**

Severa Augusta Lukošaitytė

„Luminor“ komunikacijos projektų vadovė

Tel.: +370 61143579

el. p.: severa.augusta.lukosaityte@luminorgroup.com